b'\n_START_ARTICLE_\nMasacrul de la Menemen\n_START_PARAGRAPH_\nMasacrul de la Menemen a avut loc pe 16 \xe2\x80\x93 17 iunie 1919, \xc3\xaen timpul ocupa\xc8\x9biei grece\xc8\x99ti a ora\xc8\x99ului Menemen din vestul Turciei, la scurt\xc4\x83 vreme dup\xc4\x83 ce for\xc8\x9bele elene au ocupat ora\xc8\x99ul \xc3\xaenvecinat Smyrna._NEWLINE_Prefectul otoman al Menemenului, Kemal Bei, \xc8\x99i \xc8\x99ase jandarmi care \xc3\xael p\xc4\x83zeau au fost asasina\xc8\x9bi de solda\xc8\x9bii greci, \xc3\xaen diminea\xc8\x9ba primei zile. Aceasta a fost evenimentul declan\xc8\x99ator al unei serii de atacuri \xc3\xaempotriva popula\xc8\x9biei civile din Menemen executate de c\xc4\x83tre brigada cretan\xc4\x83 \xc8\x99i o serie de complici locali, membri ai minorit\xc4\x83\xc8\x9bii elene din regiune._NEWLINE_Num\xc4\x83rul victimelor din r\xc3\xa2ndul popula\xc8\x9biei turce a ora\xc8\x99ului ucise doar \xc3\xaen ziua de 17 iunie variaz\xc4\x83 \xc3\xaentre 200 de persoane (\xc3\xaen conformitate cu raportul din octombrie 1919 al Comisiei interaliate) p\xc3\xa2n\xc4\x83 la 1.000, (\xc3\xaen conformitate cu raportul delega\xc8\x9biei sosite \xc3\xaen ziua de 18 iunie 1919). C\xc4\x83pitanul Charns, \xc8\x99eful delega\xc8\x9biei sosite pe 18 iunie, a constatat existen\xc8\x9ba unui mare num\xc4\x83r de victime din r\xc3\xa2ndul popula\xc8\x9biei turce \xc8\x99i lipsa total\xc4\x83 a victimelor \xc3\xaen r\xc3\xa2ndurile grecilor, militari sau civili. Raportul din octombrie 1919, preg\xc4\x83tit de ofi\xc8\x9beri britanici \xc8\x99i medici englezi \xc8\x99i italieni, a respins cifra de 1.000 de victime, pe care a considerat-o exagerat\xc4\x83. Comisia a considerat c\xc4\x83 au fost uci\xc8\x99i cel pu\xc8\x9bin 100 turci \xc8\x99i a men\xc8\x9binat rezultatul investiga\xc8\x9biilor f\xc4\x83cute a doua zi dup\xc4\x83 masacru de c\xc4\x83tre un ofi\xc8\x9ber francez, care afirma c\xc4\x83 au existat 200 de turci mor\xc8\x9bi \xc8\x99i 200 r\xc4\x83ni\xc8\x9bi._NEWLINE_Istoricul american Justin McCarthy respinge concluziile Comisiei interaliate, afirm\xc3\xa2nd c\xc4\x83 masacrul a fost un act planificat, fapt dovedit de faptul c\xc4\x83 mai \xc3\xaenainte s\xc4\x83 se declan\xc8\x99eze atacul, casele cre\xc8\x99tinilor au fost marcate cu cruci albe, nefiind afectate de jafuri \xc8\x99i distrugeri. Amiralul britanic Somerset Gough-Calthorpe a sus\xc8\x9binut c\xc4\x83 mul\xc8\x9bi turci au supravie\xc8\x9buit atacului, c\xc4\x83 grecii au fost responsabili de \xc3\xaentreaga tragedie, \xc8\x99i c\xc4\x83 doar slaba lor coordonare i-a \xc3\xaempiedicat s\xc4\x83 ucid\xc4\x83 mai mul\xc8\x9bi turci. Amiralul a mai afirmat c\xc4\x83 este posibil ca apari\xc8\x9bia unor ofi\xc8\x9beri \xc3\xaen zon\xc4\x83 s\xc4\x83 fi temperat zelul grecilor.'